**Pacea lumii**

*Vasile Militaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E știut de toată lumea

 că sub soare și sub stele

 animalele pădurii

 - pline de veninul urii -

 se sfâșie între ele.

 Cerbul spune, că'ntr'o vreme,

 nu pot ști prin ce mijloc,

 reuși precum se spune

 să le-adune la un loc.

 Ba dorind, cu gânduri bune,

 să le mai amestece

 a adus printre jivine

 si-unele domestice.

 Și-adunate astfel, horă,

 într'o tainică poiană,

 cerbul, nobil în simțire

 și cu lacrima în geană,

 a luat atunci cuvântul:

 - Haideți fraților, fiți nobili,

 de la leu și pân'la oaie

 dela lupi până la miel,

 să uităm de-acum încolo

 pe vecie de războaie,

 să lăsăm să se sfâșie

 numai oamenii'ntre ei.

 Vreți? - le spuse cerbu-atuncea

 vreau răspunsul tuturor.

 - Da! Răspunseră ferice

 animalele în cor.

 Și făcură astfel roată

 la umbra unui platan;

 toți semnară pactul păcii

 pe o foaie de lipan.

 După ce semnară pactul

 pleacă toți spre casa lor,

 pe sub bolți de fagi și tei:

 ursul cu vreo patru miei,

 lupul cu vreo două oi,

 un biet sarpe cu'n rățoi,

 uliul cu'n cintezoi...

 Însă n'au ajuns departe

 și din bietele-animale,

 pân' s'apună soarele,

 n'a rămas decât blănița,

 fulgii și oscioarele.

 Cred că tâlcul celor spuse

 îl ghicesc popoarele:

 Cine face

 așa pace,

 sigur o să-i steie capul

 unde-i stau picioarele.(închisoarea Aiud)